Tubettajat kertovat: näin muistan isää isänpäivänä - Koululainen.fi
Tubettajat kertovat: näin muistan isää isänpäivänä
Koululainen tapasi tubettajia ja sai tietää, miten Mmiisas, Deata ja Justimusfilmsin Sami ja Juho viettävät isänpäivää.
Tulevana sunnuntaina 13.11. juhlitaan isää. Isänpäivänä on hauska muistaa isää itsetehdyllä kortilla, aamupalalla tai muulla yllätyksellä. Paras lahja on kuitenkin useimmiten yhteinen aika, ja sen tietävät myös Koululaisten suosikkitubettajat.
Koululaisten suosikkitubettajaäänestyksen voittanut Mmiisas-nimimerkin takana tubettava Miisa iloitsee saamastaan tunnustuksesta ja ruususta. Isänpäiväksi Miisa matkustaa kotiseudulleen Keuruulle viettämään aikaa perheensä kanssa.
Sketsivideoistaan tunnetut Justimusfilmsin pojat eivät ole ehtineet suunnitella tarkemmin isänpäivänviettoaan.
– En mä edes muistanut, että isänpäivä on tulossa, Juho tunnustaa.
– Muistan isää varmaan tekstarilla.
Sami aikoo puolestaan Miisan tapaan matkustaa kotiseudulleen Haapavedelle viikonlopuksi.
Deatan isällä on ollut tapana yllättää poikansa, joten nyt pelitubettajalla on rima korkealla juhlapäivän suhteen.
– Viimeksi isä vei mut purjelentämään mun syntymäpäivänä. Se oli ihan täysi yllätys, vasta paikan päällä selvisi, mitä on edessä. Se oli todella siistiä ja jotain, mitä en ole ennen kokeillut. Pitäisi yllättää isä niin, että pääsisi vähintään samalle tasolle, Deata nauraa.
Miten teidän perheessänne vietetään isänpäivää?
Lisää tubettajia:
Mansikkka Koululaisen muotikuvauksissa